**Christian Charles Philip Bale** (s. 30. tammikuuta 1974 Haverfordwest, Pembrokeshire, Wales) on englantilainen Oscar-palkittu näyttelijä. Hän on näytellyt muun muassa elokuvissa *Amerikan psyko* sekä Batmanin roolissa trilogiassa *Batman Begins*, *Yön ritari* ja *Yön ritarin paluu*. Hänet palkittiin parhaan miessivuosan Oscarilla nyrkkeilyvalmentaja Dick Eklundin roolista elokuvassa *Taistelija* vuonna 2010.

Nuoruus ja uran alku
--------------------

Christian Bale *Auringon valtakunnan* promootiokiertueella Ruotsissa vuonna 1988.
Christian Bale syntyi 1974 Walesissä ja kasvoi Englannissa, Portugalissa ja Yhdysvalloissa. Hän syntyi taiteelliseen perheeseen, sillä hänen äitinsä oli tanssija ja molemmat hänen isoisistään olivat osa-aikaisia näyttelijöitä.

Bale oli 9-vuotias, kun hän näytteli ensimmäisessä mainosroolissa. Ensimmäisen näyttämöroolinsa hän teki 10-vuotiaana näytelmässä *The Nerd*, jossa hän oli koomikko Rowan Atkinsonin vastanäyttelijänä. Ensimmäisen kerran Bale tuli yleiseen tietoisuuteen, kun hän esiintyi 13-vuotiaana Steven Spielbergin elokuvassa *Auringon valtakunta*. Hän esitti brittipoikaa, joka joutuu eroon vanhemmistaan ja sitten japanilaiselle internointileirille toisen maailmansodan aikaan. Balen ensimmäinen elokuvarooli oli kuitenkin ollut televisioelokuvassa *Anastasia*, jossa hän näytteli Alekseita.

Balella oli päärooli ruotsalaisessa elokuvassa *Mio, poikani Mio* (1987). Sen jälkeen hän näytteli Kenneth Branagh’n sovittamassa elokuvassa *Kuningas Henrik V* (1989).

Aikuisura
---------

Balen ensimmäinen aikuisrooli oli musikaalissa *The News Boys – lehtipojat* (1992). Se menestyi heikosti ja oli The Walt Disney Companyn historian heikoiten tuottanut elokuva. Bale oli sen jälkeen mukana myös muissa nuorille suunnatuissa elokuvissa, kuten *Swing Kids – rytmin kapinalliset* (1993) ja *Pikku naisia* (1994). Siihen Winona Ryder valitsi Balen näyttelemään Laurieta.

*Pikku naisia* -elokuvan jälkeen Bale oli mukana toisessa kirjallisessa sovituksesssa, kun hän näytteli Jane Campionin ohjaamassa *Naisen muotokuvassa* (1996). Seuraavana vuonna hänellä oli päärooli elokuvassa *Keskellä elämää*, ja vuonna 1998 hän oli pääosassa elokuvissa *Velvet Goldmine* ja *All the Little Animals*. *William Shakespearen Kesäyön unelmassa* (1999) Bale näytteli Demetriusta.

Bale nousi 2000-luvun alussa valtavirtaelokuvien tähdeksi. Bret Easton Ellisin romaaniin perustuvassa elokuvassa *American Psyko* Bale on pääroolissa sarjamurhaaja Patrick Batemanina. Hän muuntautui roolia varten myös fyysisesti vastaamaan pakkomielteisesti ulkonäköönsä suhtautuvaa hahmoa. Balen seuraavia elokuvia olivat lohikäärmeelokuva *Tulen valtakunta* (2002), dystooppinen trilleri *Cubic* (2002) ja seksikomedia *Laurel Canyon* (2002).

Bale heittäytyi fyysisesti myös rooliinsa elokuvassa *The Machinist* (2004), jossa hän näytteli unettomuudesta kärsivää tehdastyöläistä, joka on unenpuutteen takia menettämässä järkeänsä. Bale pudotti roolia varten painoansa melkein 30 kilogrammaa ja ravitsi tiukimman dieettinsä aikana itseään vain omenalla ja latella. Bale joutui seuraavana vuonna hankkimaan painonsa takaisin saatuaan roolin Batmaninä sarjan uudelleenkäynnistäneessä elokuvassa *Batman Begins* (2005), joka menestyi sekä arvioissa että taloudellisesti.

Bale 2007 elokuvan *Klo 15:10 lähtö Yumaan* ensi-illassa.
Bale jatkoi *Batman Beginsin* jälkeen monipuolisesti erilaisissa rooleissa. Hän näytteli muun muassa entistä sotilasta *Harsh Timesissa* (2005), Pocahontasin puolisoa John Rolfea historiallisessa draamassa *The New World* (2005) ja Vietnamin sodan aikana vangittua sotilasta *Operaatio Rescue Dawnissa* (2006). *The Prestigessa* (2006) Bale on puolestaan kostoa hamuava pakkomielteinen taikuri. Lännenelokuvassa *Klo 15:10 lähtö Yumaan* Bale näyttelee rahatonta maanviljelijää, joka lupaa kuljettaa murhasyytteen saaneen pankkiryöstäjän vankilaan. Kokeellisessa elokuvassa *I’m Not There* (2007) Bale on yksi Bob Dylania esittäneistä näyttelijöistä.

Vuonna 2008 Bale palasi Christopher Nolanin toiseen Batman-elokuvaan, *Yön ritari* (2008). Se sai ensi-iltansa vain vähän sen jälkeen kuin Jokeria siinä näytellyt Heath Ledger oli kuollut. Elokuva oli taiteellisesti kehuttu, ja se tienasi teattereissa maailmanlaajuisesti yli miljardi dollaria.

Bale näytteli elokuvassa *Terminator – pelastus* (2009) John Connoria ja elokuvassa *Public Enemies* (2009) FBI-agentti Melvin Purvisia, joka jahtasi gangsteri John Dillingeriä. Vuonna 2010 Bale näytteli Dick Eklundia elokuvassa *Taistelija*, josta hänet palkittiin parhaan miessivuosan Oscarilla, Golden Globella ja SAG-palkinnolla.

Bale oli kiinalaisen Zhang Yimoun ohjaamassa *The Flowers of Warissa* (2011) yhdysvaltalainen hautausurakoitsija, joka ottaa suojiinsa ryhmän naisia Nanjingin verilöylyn aikana. *Yön ritarin paluussa* Bale palasi kolmannen ja viimeisen kerran Batmaniksi Nolanin trilogian viimeisessä osassa. *Rautakaupunki* (2013) oli hienoinen pettymys, mutta *American Hustle* (2014) oli jälleen menestys. Bale lihoi huijari Irving Rosenfeldin roolia varten noin 20 kilogrammaa, ja hän sai suorituksestaan uransa toisen Oscar-ehdokkuuden.

Bale esitti Moosesta Ridley Scottin eeppisessä elokuvassa *Exodus: Gods and Kings* (2014), ja kolmannen Oscar-ehdokkuutensa hän ansaitsi subprime-kriisistä kertovasta *The Big Shortista*, missä hän näytteli Michael Burryä. Balen seuraavia elokuvia olivat Terrence Malickin ohjaama *Knight of Cups* (2015) ja *The Promise* (2016), joka on armenialaisten kansanmurhaan sijoittuva kolmiodraama.

Lännenelokuvassa *Hostiles* (2017) Bale näytteli sotilasta, joka vastentahtoisesti saattaa Amerikan alkuperäisasukkaisiin kuuluvan vangin takaisin kotiseudulleen. Balen neljäs Oscar-ehdokkuus tuli varapresidentti Dick Cheneyn roolista elokuvassa *Vice – vallan oikeat kasvot* (2018). Hän voitti roolista Golden Globen. Seuraavaksi hän ääninäytteli Bagheera-pantteria Rudyard Kiplingin kirjaan pohjautuvassa elokuvassa *Mowgli* (2018).

Bale ja Matt Damon esittivät päärooleja vuoden 1966 Le Mansin 24 tunnin ajosta kertovassa elokuvassa *Le Mans 66 – täydellä teholla* (2019). Taika Waititiin ohjaamassa supersankarielokuvassa *Thor: Love and Thunder* (2022) Balen hahmo on Gorr, Jumalten teurastaja. Balelta ilmestyi samana vuonna myös *Amsterdam* ja *The Pale Blue Eye*.

Yksityiselämä
-------------

Bale vaimonsa Sibi Blažićin kanssa vuonna 2019.
Bale on ollut vuodesta 2000 lähtien naimisissa Sibi Blažićin kanssa. He tapasivat elokuvan *Pikku naisia* (1994) kuvauksissa, joissa Blažić toimi Winona Ryderin assistenttina. Pariskunnalla on maaliskuussa 2005 syntynyt tytär ja vuonna 2014 syntynyt poika.

Näyttelijäkuva
--------------

Bale tunnetaan monipuolisena näyttelijänä, joka omaksuu englannin eri murteita, pudottaa ja kasvattaa painoaan tuntuvasti (varsinkin *The Machinistissa*, *Batman Beginsissä* ja *American Hustlessa*) ja ponnistelee samastuakseen rooleihinsa.

Filmografia
-----------

### Elokuva- ja televisioroolit

| Elokuvat |
| --- |
| Vuosi | Suomenkielinen nimi | Alkuperäinen nimi | Rooli |
| 1987 | *Mio, poikani Mio* | *Mio min Mio* | Jum-Jum / Benke |
| *Auringon valtakunta* | *Empire of the Sun* | Jamie "Jim" Graham |
| 1989 | *Kuningas Henrik V* | *Henry V* | Robin |
| 1992 | *The news boys – Lehtipojat* | *Newsies* | Jack Kelly |
| 1993 | *Swing Kids – Rytmin kapinalliset* | *Swing Kids* | Thomas Berger |
| 1994 | *Prince of Jutland* | Amled |
| *Pikku naisia* | *Little Women* | Theodore Laurence |
| 1995 | *Pocahontas* | Thomas |
| 1996 | *Naisen muotokuva* | *The Portrait of a Lady* | Edward Rosier |
| *Anarkistit* | *The Secret Agent* | Stevie |
| 1997 | *Metroland* | Chris Lloyd |
| 1998 | *Velvet Goldmine* | Arthur Stuart |
| *All the Little Animals* | Bobby Platt |
| 1999 | *William Shakespearen Kesäyön unelma* | *A Midsummer Night’s Dream* | Demetrius |
| 2000 | *Amerikan Psyko* | *American Psycho* | Patrick Bateman |
| *Shaft* | Walter Wade, Jr. |
| 2001 | *Kapteeni Corellin mandoliini* | *Captain Corelli’s Mandolin* | Mandras |
| 2002 | *Laurel Canyon* | Sam Bentley |
| *Tulen valtakunta* | *Reign of Fire* | Quinn Abercromby |
| *Cubic* | *Equilibrium* | John Preston |
| 2004 | *The Machinist* | *El Maquinista* | Trevor Reznik |
| *Liikkuva linna* | *Howl’s Moving Castle* | Hauru |
| 2005 | *Batman Begins* | Bruce Wayne / Batman |
| *Harsh Times* | Jim Luther Davis |
| *The New World* | John Rolfe |
| 2006 | *Operaatio Rescue Dawn* | *Rescue Dawn* | Dieter Dengler |
| *The Prestige* | Alfred Borden |
| 2007 | *Klo 15:10 lähtö Yumaan* | *3:10 to Yuma* | Dan Evans |
| *I’m Not There* | Jack Rollins / John |
| 2008 | *Yön ritari* | *The Dark Knight* | Bruce Wayne / Batman |
| 2009 | *Terminator – Pelastus* | *Terminator Salvation* | John Connor |
| *Public Enemies* | Melvin Purvis |
| 2010 | *Taistelija* | *The Fighter* | Dicky Eklund |
| 2011 | *The Flowers of War* | *Jin líng shí san chai* | John Miller |
| 2012 | *Yön ritarin paluu* | *The Dark Knight Rises* | Bruce Wayne / Batman |
| 2013 | *Rautakaupunki* | *Out of the Furnace* | Russell Baze |
| *American Hustle* | Irving Rosenfeld |
| 2014 | *Exodus: Gods and Kings* | Mooses |
| 2015 | *Knight of Cups* | Rick |
| *The Big Short* | Michael Burry |
| 2017 | *Hostiles* | Jseph J. Blocker |
| 2018 | *Vice – vallan oikeat kasvot* | *Vice* | Dick Cheney |
| *Mowgli* | *Mowgli: Legend of the Jungle* | Bagheera |
| 2019 | *Le Mans 66 – täydellä teholla* | *Ford v Ferrari* | Ken Miles |
| 2022 | *Thor: Love and Thunder* | Gorr, Jumalten teurastaja |
| *Amsterdam* | Burt Berendsen |
|
| Televisioelokuvat |
| Vuosi | Suomenkielinen nimi | Alkuperäinen nimi | Rooli |
| 1986 | *Anastasia* | *Anastasia: The Mystery of Anna* | Alexei |
| 1990 | *Aarresaari* | *Treasure Island* | Jim Hawkins |
| 1991 | *Paholaisen siivet* | *A Murder of Quality* | Tim Perkins |
| 1999 | *Mary, Mother of Jesus* | Jeesus |
|

### Videopelit

* *Batman Begins*

Lähteet
-------

1. 1 2 3 4 5 6  Biography *AllMovie*. Netaktion LLC. Viitattu 29.1.2024. (englanniksi)
2. 1 2 3 4 5 6 7 8 9 10 11 12 13 14  Christian Bale Biography *Biography.com*. A&E; Television Networks. Viitattu 29.1.2024. (englanniksi)
3. 1 2 3 4 5 6 7 8 9 10 11 12  Christian Bale *Encyclopedia Britannica*.  26.1.2024. Viitattu 29.1.2024. (englanniksi)
4. ↑  Christian Bale: Movie and Film Awards *AllMovie*. Netaktion LLC. Viitattu 29.1.2024. (englanniksi)
5. ↑  McLean, Craig: Suit yourself, mate *The Age*.  29.5.2005. Viitattu 5.6.2014. (englanniksi)
6. ↑  Singh, Anita: Christian Bale – profile *The Telegraph*.  22.7.2008. Viitattu 5.6.2014. (englanniksi)
7. ↑  Hiblen, Carolyn: Christian Bale's wife Sibi Blazic runs errands in LA after couple quietly welcome second child *Daily Mail Online*.  19.8.2014. Viitattu 23.3.2019. (englanniksi)
8. ↑  Cox, Lauren: Christian Bale & Wife Sibi Welcome Baby Number 2 — Congrats *The Hollywood reporter*.  19.8.2014. Viitattu 23.3.2019. (englanniksi)

Aiheesta muualla
----------------

* Kuvia tai muita tiedostoja aiheesta **Christian Bale** Wikimedia Commonsissa


|  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF

 |
|  |
| Kansalliset | 
* Norja
* Espanja
* Ranska
* BnF data
* Katalonia
* Saksa
* Italia
* Israel
* Yhdysvallat
* Latvia
* Tšekki
* Australia
* Korea
* Alankomaat
* Puola

 |
|  |
| Tieteilijät | 
* CiNii

 |
|  |
| Taiteenala | 
* MusicBrainz

 |
|  |
| Henkilöt | 
* Deutsche Biographie
* Trove
* Elonet
* Yle

 |
|  |
| Muut | 
* SNAC
* IdRef

 |

 |